Elbiler kan erstatte atomkraftværker

Elbiler bliver en nøglekomponent i fremtidens energisystem. Det slås fast i en ny undersøgelse fra Forschungsstelle für Energiewirtschaft, FFE. Undersøgelsen klarlægger hvordan delstaten Bayern kan håndtere udfordringen med energilagring, når energiproduktionen fra sol- og vindenergi varierer.

I undersøgelsen hævdes det, at 800.000 elbiler potentielt kan levere en kapacitet svarende til 19 mellemstore atomkraftværker, ved at bruge Vechicle-to-Grid, V2G. Dermed kan elbilerne være den bærende del af løsningen for, at delstaten kan opnå klimaneutralitet i 2040. Det skriver den tyske avis Merkur.de.

Studiet viser, at de 800.000 elbiler kan tilbyde omkring 19 gigawatt (GW) strømkapacitet, hvilket svarer til kraften fra 19 atomreaktorer. Ved strategisk opladning kan elbiler optage overskydende strøm fra nettet i perioder med høj produktion fra vind og sol. Og levere strømmen tilbage, når der er behov for det. Mod betaling.

Det er et vigtigt skridt i retning af en mere fleksibel energiforsyning, som vil hjælpe med at stabilisere elnettet og reducere behovet for dyre reservekraftværker. Ifølge studiet vil omkring halvdelen af elbilernes kapacitet være tilgængelig konstant, når faktorer som køretider og ladestationer medregnes.

Elbiler kan derfor blive det største bidrag til fremtidens elnet – og dets overgang væk fra fossile energikilder, viser studiet. Andre eksempler på reguleringsmuligheder nævnt i teksten er industrielle power-to-heat-systemer (5,4 GW), batterilager (1,5 GW) og pumpet lager (1 GW). Men de når slet ikke elbilernes potentiale.

Flere og flere elbiler leveres med muligheden for V2G. Heriblandt eksempelvis Kia EV9, Cupra Born og den kommende Renault 5 E-Tech.

Elbiler kan erstatte atomkraftværker